Csökkent a Parmalat profitja
Az olasz Parmalat élelmiszeripari csoport adó előtti nyeresége 120 millió euró volt az első félévben, a tavalyi első félévi 191 millió helyett.
Az elemzők átlagosan 163 millióra számítottak az első félévről. Az idei eredményt 69 millió eurónyi egyszeri tétel rontotta, főleg átszervezésből adódók, de megártott az erős euró is.
A működés legszélesebb mutatója, a pénzforgalmi többlet 413 millió euróra csökkent 470 millióról (EBITDA), a működési eredmény (EBIT) 270 millióra 297 millióról, az értékesítés pedig 3,43 milliárd euróra 3,86 milliárdról.
Javult viszont a cég aggodalomra okot adó adóssághelyzete: a nettó adóssága június végén 1,81 milliárd euró volt, a tavaly év végi 1,86 milliárd helyett, és csütörtökön közölték, hogy a két éven belül lejáró kötvényeik közül többet visszavásárolnak.
A Parmalat csütörtökön 2,87 eurón zárt a milánói értéktőzsdén, 1,14 százalékkal olcsóbban a szerdai, 2,90 eurós zárónál. Jelenleg 26,21 százalékkal drágább, mint az év elején. Idén 3,09-1,28 euró között mozgott.
Belföld